Bugun oqshomi. Kovidga qarshi sut, Qozog'istondagi tartibsizliklarda qo'lga olingan o'zbekistonliklar, LxR va DxRning tan olinishi

xayrli kech, ushbu o'qib turganingiz — “Bugun”ning eng sara va muhim xabarlari joy olgan “Bugun oqshomi” dayjesti.
Bugun o'zgacha kun (“Bugun” bilan esa har kun o'zgacha!). Chunki sana shunday ko'rinishda — 22.02.2022, uning ustiga, haftaning ikkinchi kuni. Bu dayjestni 22 nafar do'stingizga jo'nating va… to'g'risi, hech narsa bo'lmaydi, lekin mehnatimiz ko'proq odamga yetib borishiga yordam bergan bo'lasiz. Rahmat.
Bugun biror ishni boshlamoqchi bo'lib, o'zida motivatsiya topolmayotganlar uchun ajoyib sana — o'sha ishlarni boshlashning ayni vaqti. Kunlar o'tadi, daryolar oqaveradi, haqiqat qalampirdek achchiqligicha qoladi, rost gap (hech kimga yoqmasa-da) yashaydi, ammo hammasi bugundan boshlanadi!
Farahli mart: O'zbekistonda 2022 yilning birinchi oyida salkam 70 ming nafar chaqaloq tug'ildi.
Statistika qo'mitasiga ko'ra, shu yilning yanvar oyida 69 198 nafar chaqaloq dunyoga kelgan. Ularning 35 401 nafari o'g'il bola, 33 797 nafari esa qiz bola (ma'lumot uchun, inson faqat ikki jinsga bo'lingan).
Chiptalar sotuvidagi tushunarsiz holat sababli Navoiydan Moskvaga uchishi kerak bo'lgan yo'lovchilar Qarshi aeroportida to'plandi. Ular o'z hisobidan Navoiyga borishga majbur bo'lgan.
Bugun, 22 fevral kuni Rossiyaning “Red Wings” aviakompaniyasining Qarshi–Moskva (Domodedovo aeroporti) yo'nalishi bo'yicha parvoz qilish uchun yo'lovchilar Qarshi xalqaro aeroportiga yetib kelgan. Mahalliy vaqt bilan soat 08:00 da aeroportga 150 ga yaqin odam to'plangan. Ularning chiptasida (“Easy Booking” va “Atlas Avia tour” onlayn xizmatlaridan sotib olingan) shunday ko'rsatilgan, ammo bu reys Qarshi aeroporti jadvalida bo'lmagan. Bu reys Navoiy aeroportidan shu kuni 15:00 da uchishi kerak bo'lgan.
Bunday holatda aeroport transferni amalga oshirishga majbur, ammo Qarshidan Navoiyga transport tashkillashtirilmagan. Yo'lovchilar qo'shni shaharga o'z hisobidan taksilarda borishga majbur bo'lgan. Ertaklarda aytilganidek, shu bilan hamma murod-maqsadlariga yetdi, lekin tushunarsiz vaziyat tushunarsizligicha qoldi.
Rossiya, xitoy, Turkiya — yanvar oyida O'zbekiston o'z mahsulotlarini eng ko'p eksport qilgan mamlakatlar.
O'zbekiston mahsulotlarini eng ko'p import qilgan davlatlar uchligi ham yil yakuniga ko'ra, deyarli shunday ko'rinish oladi. Shu yilning yanvar oyida mazkur uch mamlakat bilan jami 460 million dollarlik mahsulot eksport qilgan. xususan, Rossiya 180,7 million, xitoy 157,1 million, Turkiya 121,6 million dollarlik mahsulot import qilgan.
Boshqa davlatlar bilan aloqalar 100 million dollardan past, ularning to'liq ro'yxati bilan bu yerda tanishib chiqishingiz mumkin.
Qozog'istonda yanvar oyidagi tartibsizliklarda 18 nafar xorijlik hibsga olingan. Ularning 14 nafari o'zbekistonlik.
Qozog'istondagi inson huquqlari bo'yicha vakil Elvira Azimovaga ko'ra, yanvar oyidagi tartibsizliklarda ishtirok etganlikda gumon qilingan 14 nafar o'zbekistonlik tergov izolyatorida saqlanmoqda.
“Ulardan 14 nafari O'zbekiston, ikki nafari Rossiya va ikki nafari Qirg'iziston fuqarolaridir”, — degan Azimova.
xotiramiz qisqa. Qo'shni mamlakatda o'tgan oyda nimalar sodir bo'lgani haqida eslolmasligingiz mumkin, ammo biz sizga eslatamiz: Qozog'istondagi inqirozning sabab va oqibatlari. O'zbekistonliklar nima qilishi kerak?
O'zbekistonlik olimlar kovidga qarshi antitanachalarga ega sut ishlab chiqdi.
Innovatsion rivojlanish vazirligi tadqiqotchilari kovidga qarshi profilaktika maqsadida inson vaktsinalari bilan echki va sigirlarni emlash orqali kovidga qarshi antitanachalarga ega sut ishlab chiqdi.
Ular koviddan emlangan yoki kasallikdan tuzalgan ayollarning ona sutida SARS-CoV-2’ga qarshi antitanachalar borligini aniqlab, shu orqali unga qarshi emlangan sigir va echki sutidan aholini immunizatsiya qilishda foydalanish mumkinligini taklif qilgan. Ta'kidlanishicha, laktatsiya davrida ayollarda ham, sigirlarda ham yetarlicha yuqori kontsentratsiyada antitanchalar bo'ladi.
Ushbu sutning foydalari ilmiy jihatdan tushuntirilgani unchalik ham tushunarli bo'lmasligi mumkin, lekin uni bu yerda o'qib chiqsangiz bo'ladi.
Boshqa xabarlar punktlarda:
xo'sh, Rossiya–Ukraina chegarasida nima gap?
Ushbu mavzuga oid eng muhim yangilik: Putin Donetsk va Lugansk respublikalari mustaqilligini tan oldi. Bu ikki davlat o'rtasida urush boshlanishiga yo'l ochishi mumkin.
Rossiya va Ukraina yana urush yoqasida. Ikki davlat o'rtasidagi ziddiyat yana bir muncha taranglashdi. Voqealar quyidagi silsilada davom etdi: Rossiya xavfsizlik kengashining yig'ilishi, Putinning rus xalqiga murojaati (asosan, Ukrainaga qaratilgan gaplar), uning ortidan Ukraina prezidenti Zelenskiyning chiqishi va asosiysi, avval tan olinmagan Donetsk va Lugansk xalq respublikalarining tan olinishi.
Rossiya prezidenti Vladimir Putin Donetsk va Lugansk respublikalari mustaqilligini tan oldi. Davlat rahbari 21 fevral kuni “Donetsk xalq Respublikasini tan olish to'g'risida”gi va “Lugansk xalq Respublikasini tan olish to'g'risida”gi farmonlarni imzoladi. Bu farmonlar bilan birgalikda Rossiya va ikki respublika o'rtasida do'stlik, hamkorlik va o'zaro yordam to'g'risidagi shartnomalar ham imzolandi. Buning ortidan xalqaro hamjamiyat qanday munosabat bildirgani bir joyga yig'ildi.

Rossiya ularning mustaqilligini tan olgandan so'ng birinchi bo'lib Suriya va Checheniston ham DxR va LxRni tan olish qaroriga qo'shilishini ma'lum qildi. Evrokomissiya va Evropa kengashi rahbarlari esa DxR va LxR mustaqilligini tan olishni xalqaro huquq va Ukraina hududiy yaxlitligini buzish deb atadi.
“Bugun.uz” o'zbek jamoatchiligi faollari fikrlarini ham bir joyga to'pladi: “Dahshat!”, “Qish yaqin”, “O'zimizni ehtiyot qilaylik” — DxR va LxR tan olinishiga o'zbek jamoatchiligining munosabati.
“Bugun.uz” va “Vzglyad.uz” nashrlarining birlashgan tahririyati rahbari Bekzod Nugmanov davlatlararo vujudga kelgan nizo, oqibatlar va o'zbek jamiyati bundan qanday xulosa chiqarishi kerakligi yuzasidan fikr yuritdi.
Ukraina prezidenti Vladimir Zelenskiy esa Rossiya bilan urush bo'lmasligiga ishonishi, biroq bu amalga oshsa, qanday yo'l tutishini ma'lum qildi.
“Bugun.uz” kolumnisti Habibullo Mo'ydinov LxR va DxR tan olinishiga atab karikatura chizdi.
Rossiya va Ukraina ziddiyatiga oid eng so'nggi yangiliklardan xabardor bo'lish uchun Telegram’dagi tezkor xabarlarga mo'ljallangan Bugun — Live kanalimizga obuna bo'ling.
Bugun bilan yashang. “Bugun”da qoling.